மகுந்தா பர்வதம்மா

மகுந்தா பார்வதி சுப்ரம்மா ரெட்டி (Magunta Parvathamma)(பிறப்பு 1947) என்பவர் பொதுவாக மகுந்தா பர்வதம்மா என்று அழைக்கப்படுகிறார். இவர் ஆந்திரப் பிரதேசத்தைச் சேர்ந்த இந்தியத் தேசிய காங்கிரசு அரசியல்வாதி ஆவார். இவர் பதினொராவது மக்களவை உறுப்பினராக இருந்தார். பின்னர் 2004ஆம் ஆண்டு நடைபெற்ற ஆந்திரப் பிரதேச சட்டமன்ற தேர்தலிலும் வெற்றி பெற்று சட்டமன்ற உறுப்பினராகப் பணியாற்றினார்.

இளமை 
மகுந்தா 1947ஆம் ஆண்டு சூலை 27ஆம் தேதி சிறீ பொட்டி சிறீ ராமுலு நெல்லூர் மாவட்டம் புச்சிரெட்டிபாலத்தில் பெசவாடா ராம ரெட்டிக்கும் மகளாகப் பிறந்தார். கசுதூரி தேவி பெண்கள் பள்ளியில் பள்ளிப்படிப்பை முடித்தார்.

தொழில் 
1996 இந்தியப் பொதுத் தேர்தலில், இந்தியத் தேசிய காங்கிரசு பர்வதம்மாவை ஓங்கோல் மக்களவைத் தொகுதி வேட்பாளராக நிறுத்தியது. இவர் 3,81,475 வாக்குகளும், இவரை எதிர்த்துப் போட்டியிட்ட தெலுங்கு தேசம் கட்சியின் மேகபதி இராஜ்மோகன் ரெட்டி 3,31,415 வாக்குகளும் பெற்றனர். இந்த தொகுதியில் வெற்றி பெற்ற பிறகு 11வது மக்களவை உறுப்பினரானார்.  2004 ஆந்திரப் பிரதேச சட்டப் பேரவைத் தேர்தலின் போது, மொத்த வாக்குகளில் 57.68% பெற்று கவாலி சட்டமன்றத் தொகுதியில் வெற்றி பெற்றார்.  2012 ஆந்திரப் பிரதேச இடைத்தேர்தலின் போது ஓங்கோல் சட்டமன்றத் தொகுதியில் போட்டியிட்டவர்களில் பர்வதம்மாவும் ஒருவர். இவர் பியர்ல் மதுபான ஆலையின் இயக்குநர் ஆவார்.

தனிப்பட்ட வாழ்க்கை 
மகுந்தா 1967 பிப்ரவரி 19 அன்று அரசியல்வாதியான மகுந்தா சுப்பராம ரெட்டியை மணந்தார். இவர்களுக்கு இரண்டு குழந்தைகள் பிறந்தன. ரெட்டி 1995-ல் மக்கள் போர்க் குழுவைச் சேர்ந்தவர்களால் சுட்டுக் கொல்லப்பட்டார்.

மேற்கோள்கள் 

நெல்லூர் மாவட்ட நபர்கள்
11வது மக்களவை உறுப்பினர்கள்
வாழும் நபர்கள்
1947 பிறப்புகள்